再次韵謝之  其一
作者：鄧肅
朝代：宋

paragraphs: 四海王信州，志氣老益壯。
家學九夷聞，人物萬夫望。
若使在廟堂，天下無怨曠。
胡爲一葉舟，也泛閩溪浪。
顧余真斷梗，江淮付摇漾。
逢人輒傾倒，涉世無隄障。
既念越人瘠，仍欲鄭聲放。
斥下九天來，宜似幽怪長。
邂逅忽相逢，琥珀傾新釀。
大急賡歌詩，胸臆賴舒暢。
我語無餘韻，日書甲乙帳。
得君驅鰐手，不憂潮陽瘴。
三年去國心，海隅日悽愴。
東家久不燔，稚子將無餉。
詩成皆置之，萬事吾不仰。
那復思重裘，區區欲止謗。
明朝更可人，芒鞋窮好尚。
遥知翠微中，高談得縱儻。
至樂麯糵間，虛名鐘鼎上。
輕重不須論，杯行且酬唱。